
Hímzett falvédő,mint médium a képzőművészetben

Dolgozatomban a hímzett falvédő eredetét, fejlődését és alakulását követem végig a
Német-római Birodalomtól kezdődően napjaink Magyarországáig. Célom, hogy
megmutassam, hogyan szolgálhat önálló médiumként a jövő kortárs képzőművészetében.
Különböző példákkal, típusokkal és mintákkal támasztom alá kutatásomat, melyet egy saját
műalkotásom elkészítése után kezdtem el. A sokáig művészetből kihagyott és női szabadidős
tevékenységnek titulált kézimunkák közül a szöveges falvédőket tartottam a
legalkalmasabbnak egy gondolat, egy üzenet átadására – hasonlóan az egykori lányokhoz,
háziasszonyokhoz és kézművesekhez. A szavak textilen varrással való megjelenítése
otthonosabbá teszi és közelebb hozza a tartalmat készítőjéhez, valamint befogadójához
egyaránt. Több séma alapján készültek, de mégsem találunk két egyformát, a kézi
megmunkálás, a szín- és anyagválasztás, saját ízlés és egyéni kreativitás hatásai miatt. Az
unikalitás és az intimitás, ami leginkább hiányzik a mai világunkból. Ezeket az értékeket a
népi hagyományok újra-gyakorlásával képesek lehetünk visszaszerezni.
Többre lehet képes ez a falitextil, mint egy plakát vagy egy képernyő? Egyértelműen
nem és pont ebben rejlik nagyszerűsége. Egyszerű és közérthető, évszázadokra visszanyúló
hagyománnyal rendelkezik, ami alatt jellegzetességei kifejlődtek és megszilárdultak.
Formájának kötöttségei rugalmatlanság helyett egy mélyebb és erősebb jelentésréteget
eredményeznek. Fizikai és szellemi alkotóelemeinek aktualizálásával egy jövőbemutató,
állandó médium születhet. Ennek kezdeti fázisában az alkotói kísérletezés során keletkezett
műtárgyak felfedik a falvédőben rejlő lehetőségeket, majd egy bevált formátumban tovább
terjedve válhat népszerűbbé és végül elfogadottá. Kiállításokon, workshopokon és más
alkalmakon láthatóvá kell tenni minél több ember számára ezt a törekvést, aminek bárki
részese lehet. A kézügyesség és a kommunikáció képessége mindenki számára fejleszthető
és gyakorolható egy új médium segítségével. Mindezt kívánom alátámasztani szövegemben.



